**НЧ „Светлина-1928”с.Г.Лозен**

**О Т Ч Е Т Е Н Д О К Л А Д за 2019 г.**

В своята многолетна история народните читалища винаги са били едно от първите огнища на националната ни просвета и култура. Те възпитават чрез книгата и изкуствата поколения наред.

 През цялата своя история, то преминава през доста приливи и отливи, но никога не престава да пръска „светлина” сред населението на нашето село.

Търсейки пътища да внесе духовна светлина у хората през 1928г. местни учители основават читалище и го наричат „Цар Борис ІІІ”. На 24.02.1946г. е преименувано на „Светлина”.

Първоначално читалището провеждало своята дейност в училището, където се намирала и малката читалищна библиотека. Библиотекар бил Ангел Додов – а по късно и дългогодищен председател на читалището. Прогресивен млад учител, който със своята отзивчивост и организаторски способности с ентусиазъм се заел с тази работа. Над 20 годишен председател на читалището е Ангел Стайков, а от скоро Светослав Митрев. Популярността на читалището се увеличавала с всеки изминал ден и членовете му се множат непрекъснато.

 Читалище „Светлина-1928” продължава и днес своята мисия за обогатяване на дейността си и ангажиране на повече млади хора.

 Днес можем да кажем, че благородна мисия на читалището е изпълнена. Свидетелство за това е богатата история натрупана през годините и настоящата дейност на читалището. То е истинско огнище за съхранение на националното ни богатство, песента и танца и е средище за празненства, концерти, чествания и място за общуване.

 Продължава да се описват местни песни, обичаи и архивни документи. Разполагаме и с богат снимков материал от мероприятия, концерти, турнета и екскурзии.

 Библиотеката е част от читалището още от възникването му. Днес тя съхранява и предоставя на своите читатели **8926** тома художествена, научна и научно популярна литература.

 По програма „Глобални библиотеки България” разполагаме с четири компютъра. Читателите ползват интернет за редица услуги, като информационни, административни, технически и образователни цели.

Цифрите за 2019 година

- регистрирани читатели - 189

 - книгораздавание - 9244 тома книги

 - нови книги 254 тома, от които 112 са закупени по проект на МК,от собствени средства 23 тома и 112 тома са дарения.

Получавахме и много други дарения от частни лица, но след като ги равнявахме със съществуващият фонд не я регистрирахме. Тези книги подреждахме в къта „Избери си книга”. Всички желаещи - деца или възрастни си избираха книги към които проявяваха интерес.

 Подреждани бяха кътове и витрини за отбелязване на бележити дати и годишнини.

Децата участващи в самодейните състави преди репетиция рисуваха и оцветяваха картини, които подреждахме във фоаето.

Ежемесечните събирания на деца които нарекохме „Книжни приключения” продължиха и тази година.

 Продължава и описването на библиотечния фонд в електронната библиотека ”Обработка на книги”.

 След библиотечната дейност идва ред и на художествената самодейност.

През отчетната година в детския и юношески танцови състави се обучаваха над 60 деца под ръководството на Димитринка Андреева и новия ръководител Ванина Димитрова, от септември тя е основен ръководител на танцовия състав. Те имат участия в концерти и фестивали, организирани от читалището, кметството, район Панчарево и мероприятия на столична община.

 Изкушаваме се да споменем макар в отминалите години участия на танцовия състав. През годините той е участвали в международни фестивали в гр.Русе и Свиленград в с.Казичене и много фолклорни фестивали в страната. Извън страната на турнета е бил четири пъти в република Македония в градовете Битоля, Охрид „Св.Наум” и два пъти в Турция в градовете Одрин, Акчай, Гюре, Едремит, Белъкесир, Сюлеуглу и др. В република Сърбия три пъти в гр.Чачак, три пъти в гр.Бела паланка, Бабушница, Върначка баня и Трепча баня както и Австрия-Виена в дом „Витгенщайн” и др.

 **Концертите в които взе участие танцовия състав през изминалата година бяха:**

 - четири традиционни пролетни концерта в салона на читалището;

 - участие на Юношеския танцов състав в 140 годишнината на 201ОУ „Св.Св. Кирил и Методий”

 - участие в 16-ти Фолклорния фестивал на „Певческото и танцово изкуство” Лозен 2019г.

 - участие в концерта посветен ден на народните будители в 201ОУ ”Св.Св. Кирил и Методий”

 - участие в Лозенсакта Коледа 2019

Годишният отчет ще продължи с дейността на двете фолклорни певчески групи и детската певческа група, които тази година имат многобройни участия:

 - четири пролетни концерта;

- Във фолклорен фестивал „С песен и танц” – Панчарево, където участва фолклорната певческа група на жените;

 - участие в фестивал „Равнополска пролет”

 - участие в „Шопско надиграване” с. Долни Богоров

- участие на детската певческа група на 1 юни Ден на детето

 - участие в 16-ти Фолклорния фестивал на „Певческото и танцово изкуство”. Лозен 2019г.

 - участие в закриването на обучителната програма на славистите от Софийския университет на БЧК

- фестивал „При шопите в Казичане”

- участие в Фолклориада в Панчарево

 Както всяка година не бяха забравени и народните обичай:

 „Васила” , ”Тодоровден” и Бабинден в който участваха певческите групи и деца от танцовия състав. Беше възстановен обичая „Орото копото”- Сирни заговезни.

 Девойки и младежи от танцовия състав и други момичета желаещи да бъдат включени в обичая „Лазаруване” отново сформираха 3 групи лазарки. Така те имаха възможност да посетят по-вече домове и да благославят за здраве и берекет. Тази година Нова телевизия отново отрази директно подготовката и гостуването на лазарките по домовете. Отразяването продължи в обедната и централна емисия.

 Други певчески групи към читалището са групите на Коледарите. Репетициите им започват както винаги на 1 декември за да бъдат добре подготвени до Коледа. През 2019 година се събраха 20 младежи и това доведе до сформирането на 2 групи. И тази година групите се попълниха с нови младежи които с удоволствие разучиха песните и молитвата и обикаляха домовете с благословия за берекет и здраве.

 За разнообразяването културния отдих на населението допринасят и гостувалите при нас професионални артисти. За отчетния едногодишен период изява имаха:

 - Столични артисти по случай детския празник 1 юни

 - Благотворителен класически концерт в подкрепа на Бойко Димитров с участието на Яна Михайлова - флейта и Марио Ангелов – пианист.

 - Млaден Растанович приятел от Чачак, който на път за фестивал в Хасково спря при нас за среща на двата самодейни танцови състава, която премина много приятелски.

 Да кажем и няколко думи за фолклорните фестивали, които провеждаме с кметство Лозен. През 2019 година се проведе тринадесети фолклорен фестивал на ”Певческото и танцово изкуство”. В него през годините са взели участие хиляди самодейци от различни етнографски области на страната.

 Миналата година в 16-тия фолклорен фестивала взеха участие –Народно читалище „Георги Победоносец”, народно читалище ”Николай Хайтов”, с.Панчарево, село Казичане, с.Долни Пасарел, село Железница, с.Бистрица, с. Вакарел, танцова школа „Ми-Ре-Ла”, пенсионерски клуб Младост, с.Долни Богров, читалището в кв, Гео Милев клуб „Фрийденс”.

 Втория фестивален ден бе отреден двете читалища в Лозен. В концерта взеха участие изпълнители тръгнали от читалищната сцена – Валентина Илиева, Валери Владимиров гости бяха Дичо, Ан-Никол и Георгия Райкова ученичка на фолклорната изпълнителка Снежана Борисова.

 През отчетния период служителите на читалището можаха да допълнят гардероба на самодейните състави. Бяха ушити 8 костюма за детската певческа група и един литак за допълване костюмите на танцовия състав.

 Години наред към читалището работят и клубове, а те са клуб „Градина, билка, дом”, клуб „Българско везмо” ,клуб Млад краевед”, клуб ”Читалищен туризъм”,

 Самодейните състави бяха и на двудневна културно-историческа екскурзия до гр.Кюстендил и крепостта Хисърлъка с пренощуване в хижа „Трите Буки”. Тази екскурзия бе награда за техните успехи и награди.

Началото на годината приключиха довършителните дейности в салона на читалището, бяха поставени нови столове, завеси и пердета, на сцената бяха поставени знамена от което едното е специално направено с логото на читалището.

 За новите столове дължим огромна благодарност на Столична община в лицето на г-жа Фандъкова, на инициативата на Васил Станчев подкрепен от Евгения Алексиева нашия народен представител както и активната подкрепа но район Панчарево в лицето на г-н Сичанов.

За новия салон ни бе подарено ново озвучаване с пулт и две колони от Йордан Ибришимов, за което много му благодарим.

 Цялата тази дейност през отчетния период за 2019 г. на читалището не би била възможна без съдействието на вас – самодейците и на щатния персонал.

Председателя на читалището винаги е подкрепял осъществяването на местни и общински мероприятия. И за в бъдеще ръководството на читалището ще работи за организирането на концертни изяви фестивали и турнета.

 Работата с кметството е много добра. Със бившия вече кмет Васил Станчев и настоящия кмет Георги Младенов се контактува през цялата година, обсъждат се проблеми, търсят съвети и участвахме заедно в подготовката и провеждането на редица съвместни мероприятия.

 МАЛКО НЕЩО ЗА ТОДОРОВДЕН

 Тук трябва да споменем и доброволците които работят към читалището, Цветанка Николаева Петрова е дългогодишен ръководител на певческите групи към читалището и Силвия Стефанова Велинова която следи финансовата дейност на читалището за което много благодарим.

 Нашата цел е била и ще бъде читалището да е близо до хората и да е достъпно за всеки от нас. Нека и за напред нашите читатели и самодейци влизат в библиотеката и читалището с убеждението, че пристъпват прага на едно място, което ги прави информирани с литература, интернет и обогатени от колоритния български фолклор.